བོད་ནང་ལ་མཚོན་ན་བོན་གྱི་ཆོས་བརྒྱུད་འཛིན་མཁན་ཤིན་ཏུ་རྒྱ་ཆེན་པོ་རེད།དཔེར་ན།ངའི་སྐྱེ་ས་ཐེ་བོའི་ཁོག་ལྟ་བུ་ལ་མཚོན་པ་ཡིན་ན་བན་བོན་འདྲེས་མའི་ཚུལ་དུ་གནས་ཡོད།དེ་བཞིན་དུ་ཨ་མདོ་རྔ་པ་དང་ཤར་ཁོག་ལ་མཚོན་ན་ཡང་བོན་པོ་རྒྱ་ཆེན་པོ་རེད།ས་ཁུལ་འདི་དག་ཡོངས་རྫོགས་ལ་སྔ་ནས་ད་ལྟའི་བར་དུ་བན་བོན་གཉིས་མཐུན་ལམ་རྡོག་རྩ་ཆིག་སྒྲིལ་གྱི་ཐོག་ནས་གནས་ཐུབ་པ་བྱུང་ཡོད།ང་སྔོན་མ་ཆུང་དུས་ཐེ་བོའི་སྨད་ནས་མར་ཕེབས་བཞུད་ལ་འགྲོ་བའི་སྐབས།རྡོ་ཕ་བོང་གཅིག་གི་ཐོག་ལ་ལ་མཎི་བརྐོས་ཡོད་ན།རྡོ་ཕ་བོང་གཞན་པ་ཞིག་ལ་མཏྲི་མུ་རྡོ་བརྐོས་ཀྱིས་ཡོད་པ་མང་པོ་མཐོང་རྒྱུ་ཡོད།དེ་བཞིན་དུ་ཁྱིམ་ཚང་ཞིག་ལ་མི་ཤི་རྐྱེན་ཆག་བྱུང་བ་ཡིན་ན།ཁྱིམ་ཚང་དེས་བན་བོན་ཁྱད་མེད་ཀྱིས་བླ་གྲྭ་གདན་འདྲེན་ཞུས་ཏེ་གཤིན་པོའི་འདས་མཆོད་སྒྲུབ་པའི་སྲོལ་བཟང་པོ་ཞིག་ཡོད།དགའ་ལྡན་ལྔ་མཆོད་ལྟ་བུ་ལ་མཚོན་ན་ཨ་མདོ་ཕྱོགས་ཀྱི་བན་བོན་ཡོངས་རྫོགས་ཀྱིས་དམིགས་བསལ་དུས་ཚིགས་སྲུང་བརྩི་ཞུས་ཏེ་གླིང་མེ་འབུལ་སྲོལ་ཡོད།མདོར་བསྡུས་ན།ང་ཚོའི་མདོ་སྨད་ཕྱོགས་སུ་སྔ་ནས་ད་ལྟ་ལ་ཐུག་གི་བར་དུ་བན་བོན་གཉིས་མཐུན་ལམ་དམ་ཚིག་ཤིན་ཏུ་གཙང་མ་དང་ཡག་པོར་གནས་ཐུབ་ཡོད་པ་འདི་སྨན་རིའི་ཁྲི་འཛིན་མཆོག་གིས་གཙོས་འབྲེལ་ཡོད་བླ་སྤྲུལ་རྣམས་ཀྱི་སྐུ་ལུས་ཚད་མེད་བསྐྱོན་པའི་ཐུགས་རྗེ་བཀའ་དྲིན་ལ་བརྟེན་ནས་བྱུང་བ་ཞིག་རེད།ད་ཕྱིན་ཆད་ཡིན་ན་ཡང་སྔར་བཞིན་བན་བོན་གཉིས་མཐུན་ལམ་དམ་ཚིག་གཙང་མར་གནས་ཐུབ་པ་དང༌།བོན་གྱི་བསྟན་པ་ཡར་རྒྱས་ཡར་དར་ཡོང་བར་ངས་རེ་བ་ཞུ་གི་ཡོད།